GiliGold/VAD_KnessetCorpus huggingface dataset:
אילן כץ: שמענו פה את נציג צה"ל אומר שהוראות הפתיחה באש מאפשרות לחיילים להגיב כראוי כנגד מיידי אבנים, מפירי סדר וכדומה.
אילן כץ: על הנייר זה נכון אבל בשטח לא תמיד זה נכון, כי למח"ט, מפקד אוגדה וכן הלאה יש סמכות להחמיר את הוראות הפתיחה באש, ובפועל זה מה שנעשה לא פעם ולא פעמיים בכל מיני גזרות.
אילן כץ: ומשיחות עם חיילים שאני ייצגתי בחקירות ובבתי דין צבאיים אני יכול להגיד שלעיתים חיילים עומדים מבולבלים ולא יודעים מה לעשות.
אילן כץ: את עיקר דבריי אני רוצה לייחד לנושא של הריסות בתים.
אילן כץ: תראו, אין ספק שהריסת בתים היא גורם מרתיע בסל המלחמה בטרור.
אילן כץ: במקרה האחרון, של הרצח עם הסלע שנזרק – ואין מילה אחרת אלא רצח – לעבר המנוח עמית בן יגאל ז"ל, כשקוראים את פסק הדין של השופטת חיות כאשר ביקשו ממנה דיון נוסף, רואים שהיא מודה בעצם שפסק דינו של השופט מזוז היה שגוי, אבל בגלל עניינים משפטיים היא לא מתכוונת לשנות את ההלכה.
אילן כץ: לכן הצעתי היא שכאשר יש כוונה להרוס בית של מחבל אז לפני שנותנים למשפחה זכות לעתור לבג"ץ, שתהיה ועדה צבאית שמורכבת מאנשי ביטחון ומשפטן צבאי שבפניה המשפחה תגיש את העתירה כנגד ההריסה.
אילן כץ: תוך שלושה ימים מיום הוצאת הצו, הוועדה, בהחלטה מנומקת, תחליט למה לקבל או לדחות את העתירה, ורק על זה יהיה ניתן להשיג בפני בג"ץ.
אילן כץ: במקרה כזה אין ספק ששיקול הדעת של בג"ץ יצטרך להיות הרבה יותר מצומצם, ואני מאמין שזה יביאו לתוצאות יותר טובות בשטח.
אילן כץ: עד כאן.
צבי האוזר: עו"ד מוריס הירש, לשעבר פרקליט יו"ש, בבקשה.
מוריס הירש: בוקר טוב לכולם.
מוריס הירש: כפי שנאמר, אני שימשתי ראש התביעה הצבאית ביהודה ושומרון בין 2013 ל-2016.
מוריס הירש: אני יכול לענות על השאלה שנשאלה קודם – מה קורה עם המחבל זורק האבן שנעצר.
מוריס הירש: הוא אכן נעצר עד תום ההליכים, אבל בזה נגמרת ההרתעה.
מוריס הירש: נעצר ותו לא.
מוריס הירש: לעומת הנחת היסוד של המחוקק, גם הצבאי וגם האזרחי, שקבעה עונש מקסימלי של 20 שנות מאסר על עברה של יידוי אבנים, בפועל, רמות הענישה בבתי המשפט, גם האזרחיים וגם הצבאיים, היא ממש בתחתית הסולם.
מוריס הירש: היא מגיעה במקרים הטובים ביותר לכמה חודשי מאסר בלבד.
מוריס הירש: בשל רמת הענישה הירודה מאוד, ומתוך הבנה שהענישה הזאת גם לא מרתיעה, הועבר בשנת 2015 תיקון 120 לחוק העונשין ותיקון מקביל באיו"ש, שקבע שבית המשפט חייב להטיל עונש מינימום על כל מי שנעצר בגין עבירה של יידוי אבנים.
מוריס הירש: ההוראה הזאת נקבעה כהוראת שעה לשלוש שנים, היא פקעה בעיצומן של מערכות הבחירות והיא לא חודשה, בהיעדר כל דיון ביחס לאפקטיביות שלה.
מוריס הירש: גם באיו"ש התיקון פג תוקף, מכיוון שהוא עוקב אחרי הדין בישראל.
מוריס הירש: חייב להיות שינוי.
מוריס הירש: עיקר העברות נמצאות באיו"ש - - -
מוריס הירש: לסיכום, חייבים לנסות לחדש את עונשי המינימום שיטילו בתי המשפט על הרשעה בעבירה של יידוי אבנים, ובעיקר לשים דגש על נושא הקנס.
מוריס הירש: הקנס מרתיע מאוד, וראינו את האפקטיביות בשטח כתוצאה מתיקוני החוק.
צבי האוזר: לפני שאני מסכם, התייחסות של צה"ל לדברים שנאמרו כאן.
מיכאל מלכיאלי: אני חושב שהוועדה צריכה לקרוא לתקן את מה שהוא אמר.
צבי האוזר: אם לצבא אין התייחסות אז עוזי ידבר דקה ואז אני אסכם.
עוזי דיין: קודם כול, חסרים פה לדעתי שני אנשים – מפקד פיקוד המרכז והפצ"ר.
עוזי דיין: מפקד פיקוד המרכז הוא הריבון, והפצ"ר הוא הכתובת לרוב הדברים המשפטיים שעלו כאן, לצד בג"ץ.
עוזי דיין: שמונה נקודות, אני רק אגיד את הכותרות שלהן.
עוזי דיין: אחת, תגובה לכל מקרה.
עוזי דיין: קצין אג"ם פיקוד מרכז אמר את הדבר הנכון, איך צריך להגיב.
עוזי דיין: רק צריך לראות שמיישמים את זה, כי בהרבה מקומות יש רתיעה.
עוזי דיין: דבר שני, הבהרת הוראות הפתיחה באש, בפרט לאזרחים.
עוזי דיין: לא יכול להיות שאזרח שמגן על עצמו נהיה זה שחוקרים אותו, כי אותו קל "לתפוס".
עוזי דיין: דבר שלישי, החמרת ענישה על זריקת אבנים ובקת"בים.
עוזי דיין: אנחנו מתכוונים להגיש את זה כחקיקה.
עוזי דיין: דבר רביעי, קיצור הליך הריסת הבתים.
עוזי דיין: זה עלה כאן.
עוזי דיין: דבר חמישי, גירוש.
עוזי דיין: צריך להכניס את הגירוש לארגז הכלים שלנו.
עוזי דיין: זה הדבר הכי אפקטיבי, ואין סיבה לא לעשות את זה, גם אם זה בתוך השטח.
עוזי דיין: כלומר, לא לארץ זרה ואפילו לא לעזה, אלא בתוך השטח.
עוזי דיין: דבר שישי, חקיקה להבטחת הריסת הבתים.
עוזי דיין: זו מילה נקייה להגיד שלא יגיע איזה הרכב ויבטל את זה כעפרא דארעא.
עוזי דיין: יש דרכים לעשות את זה.
עוזי דיין: דבר שביעי, סיכול תשלומים של הרש"פ.
עוזי דיין: חבר הכנסת אבי דיכטר מוביל את זה הרבה זמן, והגיע הזמן שנדאג שזה יהיה.
עוזי דיין: ודבר אחרון, לגבי המשפחות – אתמול הכירו סוף-סוף במשפחות כקורבן.
עוזי דיין: עכשיו צריך לעשות את הצעד הבא ושהמשפחות יוכרו כצד בהליך המשפטי.
הרצל חג'אג': אני רוצה כמה שניות.
הרצל חג'אג': יש את צו ההקפאה ששר הביטחון בני גנץ הקפיא אותו, צו נגד העברת כספים בבנקים ברשות.
הרצל חג'אג': הוא הקפיא אותו, והיום, בעקבות הצו הזה, משכורות המחבלים ממשיכות לזרום.
הרצל חג'אג': זאת אומרת, שר הביטחון הישראלי הקפיא צו שיכול לעצור את כל כספי המשכורות של המחבלים.
הרצל חג'אג': עכשיו הוא חתם על הצו הזה, בפעם הרביעית, עד סוף השנה.
עוזי דיין: הרצל, זה מוכר פה.
הרצל חג'אג': זה לא נתפס שאנחנו נדאג למשכורות המחבלים, זה משהו שצריך לעצור אותו.
צבי האוזר: אני מבקש לסכם, ולפני זה אני רוצה להעיר שתי הערות.
צבי האוזר: אחת, לגבי הדברים האחרונים שאמרת, אני שוחחתי אתמול עם חבר הכנסת דיכטר, שמלווה את הנושא הזה - - -
אבי דיכטר: לא, צביקה, הרצל דיבר על נושא אחר.
אבי דיכטר: הרצל דיבר על תפיסת הכסף בבנק.
אבי דיכטר: הנושא השני הוא קיזוז מהרשות הפלסטינית.
אבי דיכטר: אגב, זה שני דברים לאותה תכלית.
עוזי דיין: אם אתה מקבל כסף כזה אתה פושע, אתה משתף פעולה עם הטרור.
עוזי דיין: עצם קבלת הכסף הוא עברה.
צבי האוזר: חברים, הנושא הזה הוא נושא מהותי והוא מעבר לעניין של דיון מהיר.
צבי האוזר: כך גם הנושא שעלה כאן לגבי אותה הוראת שעה שהייתה למשך תקופה ובעצם פקעה מבלי, אם אני מבין נכון, שהוצגה בפני הוועדה הזאת סטטיסטיקה באשר לאפקטיביות שלה בצמצום תופעת הטרור הכללי והעממי.
צבי האוזר: בכוונתי לדון בנושא של קנסות ועונשי מינימום בצורה רצינית תוך בחינה של הדברים.
צבי האוזר: אני רוצה לסכם את הדיון המהיר הזה, ששוב, אני מברך את חבר הכנסת דיין על היוזמה לקיומו.
צבי האוזר: אני רואה בדיון הזה היבטים שנצטרך להמשיך ולהעמיק בהם.
צבי האוזר: אני מבקש לסכם את הדיון כדלקמן.
צבי האוזר: הוועדה רושמת בפניה את הנתונים כפי שהוצגו על ידי צה"ל, לרבות ירידה של פעולות טרור בשנים האחרונות.
צבי האוזר: דבר שני, הוועדה קוראת לרשויות הביטחון לפעול בכל האמצעים למניעת והפחתת אירועי הטרור באזור, בשימת דגש על ניסיונות לפגוע בנוסעים בדרכים, שריפות, הצתות מכוונות, טרור חקלאי ופגיעה מכוונת ברכוש.
צבי האוזר: הוועדה גם קוראת להחמיר את מדיניות הענישה ולפעול לזירוז ההליכים המשפטיים, בשים לב לעובדה שענישה היא מרכיב ליבה ביכולת ההרתעה האפקטיבית.
צבי האוזר: אושרה.
צבי האוזר: תודה רבה, אני מודה למשתתפים.
צבי האוזר: צוהריים טובים כולם.
צבי האוזר: אני שמח לפתוח ישיבה של ועדת חוץ וביטחון שהייתי אפילו מגדיר ישיבה חגיגית או ישיבת הצדעה למערך חיילי המילואים במדינת ישראל.
צבי האוזר: אצלנו בחברה הישראלית בחיי היום יום, חיילי מילואים זה נשמע מובן מאליו, אבל חייבים להגיד שבראייה כללית, כלל עולמית, הסיפור הישראלי של אזרח שחלק מזמנו מוקדש למען טובת והגנת הכלל, ולחלק מהאנשים זה לא רק זמנם ומרצם אלא גם חייהם וגם גופם.
צבי האוזר: העובדה היא שאנחנו עושים זאת לא רק במהלך של שירות סדיר ארוך יחסית בהשוואה לעולם, אלא גם לאורך שנים רבות כמודל של שירות מילואים ארוך טווח.
צבי האוזר: זה מצב כמעט ייחודי למדינת ישראל והוא ייחודי בגלל כורח המציאות של התעקשותנו לממש חלום בן 2000 שנים ולחדש כאן בארץ הזאת את ריבונותו של העם היהודי.
צבי האוזר: היה ברור לנו לאורך כל השנים שאותו מימוש רעיון הוא מימוש זכות טבעית, היסטורית, כרוך גם בתשלום מחירים כבדים וחלק מהתשלום של האזרחים כאן הוא במסגרת המילואים.
צבי האוזר: לכן הכנסת והוועדה רואות לנכון להקדיש יום בשנה שיהווה יום הוקרה לאותם שנושאים בנטל, שמחזיקים את אותה אלונקה או משימה, כאשר אם מסתכלים סביב בחברה הישראלית, לצערי הרב איננו רואים שזה משותף לכולם כולל כולם.
צבי האוזר: אבל את היום הזה אנחנו רוצים להקדיש לאלה שבמרכז, לאלה שעושים זאת במסירות, בגאווה ובתוצאה מדהימה ואופטימלית.
צבי האוזר: לא נדון היום בהיבטים המורכבים של אותו מודל שירות מילואים.
צבי האוזר: יש פה בוועדה שאלות שאנחנו מתייחסים אליהן לעניין של משימות אופרטיביות ומה תפקידו של חיל המילואים במשימות האופרטיביות הביטחוניות של ישראל.
צבי האוזר: כל נושא הכשירות והמוכנות שהוא נושא גדול ואנחנו צריכים לדון בו.
צבי האוזר: אבל כמו שאמרתי, לא ביום הזה.
צבי האוזר: ביום הזה אנחנו מצדיעים.
צבי האוזר: אני רוצה לברך את ראשי השדולה לחיילות וחיילי צה"ל בסדיר ובמילואים, חברת הכנסת ואלופה במילואים אורנה ברביבאי וחבר הכנסת מתן כהנא.
צבי האוזר: מתן הוא טייס במילואים.
צבי האוזר: הם מובילים את הנושא הזה ורבים אחרים באמת מחזקים אותם.
צבי האוזר: אני אבקש מראשי השדולה – אורנה, את תפתחי ואחרייך מתן – להגיד את דברי הברכה ואחרי זה נעבור לצה"ל ולארגונים.
אורנה ברביבאי: אנחנו נגיד את הדברים בקצרה כי זו הוועדה האחרונה שמתכנסת היום במסגרת יום מערך המילואים.
אורנה ברביבאי: אני אגיד שיש לי שני כובעים בהקשר הזה של מערך המילואים: אחד, יושבת-ראש השדולה לצד ידידי, חבר הכנסת כהנא; הכובע השני הוא כחברה בוועדת החוץ והביטחון.
אורנה ברביבאי: היום הוא יום הוקרה, אבל יום ההוקרה הוא לא מסכה.
אורנה ברביבאי: אני רוצה לומר שיש לנו אחריות גדולה מאוד כוועדת החוץ והביטחון להבטיח את הכשירות של המערך.
אורנה ברביבאי: ממש בימים אלה מציינים את מלחמת יום כיפור – איך אמר לי דיכטר, ביום הזה ממש הוא היה באיסמעיליה במלחמת יום כיפור.
אורנה ברביבאי: לבוגי בוודאי יש סיפור משלו על היום הזה במלחמת יום כיפור.
אורנה ברביבאי: אנחנו מבינים את המשמעות של כשירות ומוכנות מערך המילואים למשימותיו.
אורנה ברביבאי: היום אנחנו נסמן את הפערים ואת הצורך לתת להם מענה בהיבטים של הוקרה.
אורנה ברביבאי: אנחנו מבינים שככל שחולף הזמן, פחות ופחות אנשים מבצעים שירות מילואים מכל מיני סיבות.
אורנה ברביבאי: ברור לנו בבית המחוקקים שאנחנו צריכים לעשות מאמץ כדי להעלות את השירות של אנשי המילואים כמצפן ערכי שמי שכבר עושה שירות מילואים, לא רק ברמה של הבעת הערכה דקלרטיבית אלא בתרגום אופרטיבי של חקיקה שתומכת במערך.
אורנה ברביבאי: מי שנוכח פה מבין את החשיבות ולא צריך להרחיב במילים.
אורנה ברביבאי: צריך לעשות כל מאמץ בלי קשר לשיוך פוליטי כדי שמערך המילואים יקבל את המענה המיטבי.
אורנה ברביבאי: אני שמחה שראש אכ"א הצטרף לקצין מילואים ראשי ולראש חטיבת תכנון ולראש ענף תכנון כוח אדם מילואים כדי להציג את המגמות ואת האופן שבו צה"ל מתייחס למערך המילואים.
אורנה ברביבאי: אני מניחה שבוודאי יהיו לנו גם שאלות בעניין.
אורנה ברביבאי: תודה רבה.
מתן כהנא: שלום אדוני היושב-ראש, שלום לכל המוזמנים.
מתן כהנא: במהלך ההכנות ליום הזה למדתי שמשרתי המילואים הפעילים במדינת ישראל מהווים כאחוז אחד מהאוכלוסייה.
מתן כהנא: הביטוי שטבע צ'רצ'יל בזמנו שמעולם לא חבו רבים כל-כך הרבה כל-כך למעטים כל-כך, כל-כך רלוונטי כמו שאנחנו מבינים אותו היום ביחס למשרתי המילואים שלנו.
מתן כהנא: גם כמפקד במילואים ובעבר אני יודע להגיש ששדרת המילואים היא עמוד השדרה של צה"ל, בטח בחיל האוויר.
מתן כהנא: בכירי המובילים, אלה שייצאו ראשונים לכל המקומות הכי מסוכנים, אלה ששולטים במשימות הכי מורכבות – כולם אנשי מילואים.
מתן כהנא: אנחנו כאן היום בכנסת, זה לא קרה שנתיים, חזרנו לקיים את הנוהג הזה.
מתן כהנא: תודה לאורנה על הלחץ לעשות את זה.
מתן כהנא: אנחנו מקיימים את היום הזה ולשמחתי בכל ועדות הכנסת דנו היום בנושאים שקשורים למילואים כדי להוקיר אותם וגם למצוא מקומות רלוונטיים לעזור להם.
מתן כהנא: בסוף, זה אחוז אחד שאנחנו חייבים להוקיר ולהעלות על נס.
מתן כהנא: תודה.
צבי האוזר: נפתח עם ראש אכ"א, האלוף מוטי אלמוז, צבא הגנה לישראל.
צבי האוזר: בבקשה, מוטי.
מוטי אלמוז: שלום לכולם.
מוטי אלמוז: נפתח את הסקירה במספר מסרים.
מוטי אלמוז: יש נושאים ספציפיים שהוועדה ביקשה ואנחנו נציג אותם מיד.
מוטי אלמוז: המסר הראשון הוא שצה"ל נשען על יכולות מערך המילואים ונסמך עליו בכל התרחישים המבצעיים.
מוטי אלמוז: הדבר השני, בהתייחס לדברי חבר הכנסת מתן כהנא, מערך המילואים הוא נבחרת משרתת – ככה אנחנו תופסים אותו ללא קשר למספרים – מן העם ומביא לידי ביטוי את ערכי צבא העם, אך נדרשת התייחסות אליו כאל נבחרת משרתת.
מוטי אלמוז: הרמטכ"ל סיכם רק לאחרונה בדיון מטה כללי גדול כיווני פעולה לתוכנית רחבה ומשמעותית בתחומים שונים אשר יביאו את מערך המילואים לרמת כשירות גבוהה כבר בטווח הזמן הקרוב.
מוטי אלמוז: אנחנו מקיימים בימים אלה עבודת מטה נרחבת לחיזוק וטיפול מערך המילואים מול מציאות תקציבית מורכבת שתסוכם.
מוטי אלמוז: תקציב 2021 עדיין לא סגור ובגלל זה אנחנו לא יכולים לבוא לכאן עם תוכנית שאושרה, אבל אנחנו עסוקים בעבודת מטה שבסוף תפגוש גם תקציב וגם צרכים בנקודה האופטימלית.
מוטי אלמוז: העבודה היא רבה בכל מה שקשור במערך המילואים.
מוטי אלמוז: זה לא שאנחנו באים לברך על המוגמר או להגיד שהכול טוב.
מוטי אלמוז: אנחנו מאמינים במערך המילואים.
מוטי אלמוז: אנחנו עוסקים המון בשיפור המוכנות ומענה למשרתים, למשפחות ולמעסיקים.
מוטי אלמוז: מכאן נסקור נושאים ספציפיים שהוועדה ביקשה ולאחר מכן נמשיך הישיבה.
אמיר ודמני: מבחינת קווים לדמותם של משרתי המילואים – משרתי המילואים משרתים, כמו שכולם מבינים, באוויר, בים וביבשה ובעורף.
אמיר ודמני: יש פה פירוט של הגילים הממוצעים של מפקדי גדודים במילואים שמבצעים בממוצע כ-46 ימי מילואים בשנה; של לוחמים שמבצעים כ-13 ימי מילואים בשנה; של אנשי צוות אוויר – לא אעבור על כל הדברים.
אמיר ודמני: מערך המילואים מורכב מ-35,000 מתנדבים למילואים, ומורכב מ-13% של קצינים ו-3% של קצינות.
אמיר ודמני: אני אגע בנושא של נשים במילואים עוד מעט באריכות.
אמיר ודמני: משרתי המילואים הפעילים, אלה שמבצעים 20 ימי שמ"פ בתקופה של 3 שנים רצופות ה- כ-25% מסך משרתי המילואים.
אמיר ודמני: במסגרת העבודה שדיבר עליה ראש אכ"א, אנחנו רוצים לקדם פעולות רבות שהמטרה שלהן היא לחזק את הדרג הזה של משרתי המילואים הפעילים.
אמיר ודמני: מבחינת האיוש של צה"ל, סך כל איוש מערך המילואים הוא איוש טוב, בעיקר בדרגים הקדמיים, בדרגים הקרביים.
אמיר ודמני: הפערים שלנו הם בעיקר בקצונה תומכת לחימה במקצועות ספציפיים ובקצונה במקצועות ספציפיים מאוד וייעודיים.
אמיר ודמני: כפועל יוצא מכך, בשנה האחרונה קיימנו קורסי קצינים לקציני תומכ"ל במילואים.
אמיר ודמני: הכשרנו למעלה מ-250 קצינים כאלה.
אמיר ודמני: אנחנו מבצעים גם השמה של משרתים לתפקידים בהתאם להשכלה האזרחית שלהם כדי למלא את השורות.
אמיר ודמני: בסך הכול אני יכול להגיד שנתוני האיוש הם תקינים ויש מענה מבחינת איוש כוח אדם שהוא תקין.
אמיר ודמני: מבחינת היקף מצבת כוח האדם, כבר מספר שנים אנחנו ממקדים את המצבות ואפשר לראות פה את השינוי לאורך השנים.
אמיר ודמני: בסך הכול יש בגדודים את היתירות הנדרשת אבל לא מעבר לכזה.
אמיר ודמני: זה באמת בהתאם לדיוק של הצרכים.
שמואל לטקו: אתה לא נותן קצת יותר נתונים על - - -
אמיר ודמני: נתתי.
אמיר ודמני: איזה נתון חסר?
אמיר ודמני: אני אתייחס.
שמואל לטקו: איפה עושים, מערכים, כמה - - -
אמיר ודמני: עוד לא סיימתי.
אמיר ודמני: יש את זה בהמשך, אני אגיע לזה.
אמיר ודמני: מבחינת שילוב נשים במילואים, כפועל יוצא מהעלייה בהיקף שילוב הנשים בשירות הסדיר, יש גם עלייה בהיקף שילוב הנשים במילואים.
אמיר ודמני: אנחנו מדברים היום על כ-51% מהנשים שמשרתות בסדיר שמשובצות גם במילואים.
אמיר ודמני: לפני 5 שנים זה היה 38%.
אמיר ודמני: שילוב הנשים במילואים גדל ב-13% ב-5 השנים האחרונות.
אמיר ודמני: אני מעריך – גם העבודות שאנחנו מבצעים – שהמספרים האלה ימשיכו ויעלו ונראה יותר נשים במילואים.
אמיר ודמני: מבחינת אוכלוסיות נוספות, אנחנו משלבים היום הרבה יותר את האוכלוסייה החרדית במילואים.
אמיר ודמני: בעבר היו משבצים אותם בעיקר בתפקידי רבנות, קבורה וכולי.
אמיר ודמני: יצרנו מסלולים לפיהם לוחמים ממשים גם בשירות המילואים.
אמיר ודמני: אמרתי לגבי נשים – למעשה היום אנחנו עושים כבר פיילוט של שילוב של גדודים בתמהיל של נשים באחוז גבוה מאוד באוגדה 80 ובפיקוד העורף.
אמיר ודמני: גם שינינו בכל מה שנוגע למיעוטים.
אמיר ודמני: בעבר, השירות במילואים היה פונקציה של התנדבות.
אמיר ודמני: היום אנחנו מדברים על מעבר אוטומטי מסדיר למילואים.
אמיר ודמני: זה מן הסתם יגביר את השילוב שלהם במילואים.
אמיר ודמני: מבחינת היקף ביצוע ימי המילואים השנים האחרונות, משנת 2014 – מבצע צוק איתן – הייתה הפעלה חריגה מאוד של היקף מילואים.
אמיר ודמני: בסך הכול אפשר לראות בשנים 2015 עד 2019 יציבות מסוימת, תכף אני אגע בסיבות לקריאה למילואים ואז נראה את השינוי.
אמיר ודמני: בשנת 2020 יש ירידה בהיקף ביצוע שמ"פ.
אמיר ודמני: הנתונים של 2020 נכונים לאוקטובר והשנה עוד לא הסתיימה.
אמיר ודמני: הנתונים של 2020 מושפעים מאוד מנגיף הקורונה שעצר לא מעט פעילויות בתחום המילואים.
אמיר ודמני: כשאני נכנס לפילוח לפני המטרות, לשאלתך מנהל הוועדה, אפשר לראות שיש ירידה בכמות ימי המילואים שהם פונקציה של הכשרות ואימונים ועלייה בהיקף ימי המילואים למטרות חריגות.
שמואל לטקו: כתוב שם מינוס 53 – ממה?
אמיר ודמני: ביחס לשנה קודמת.
מאיר כהן: זו החלטה של צה"ל או בעיות תקציביות?
אמיר ודמני: זה פונקציה של תקציב.
אמיר ודמני: אמרתי שאני אתייחס לזה עוד מעט כיוון שהרמטכ"ל סיכם שבשנת 2021 ייעשה שינוי בכל מה שנוגע למודל הכשירות והאימונים.
אמיר ודמני: מן הסתם להחלטה הזאת תהיה השלכה של עלייה ביחס לשנה הנוכחית בהיקף האימונים ומודלי הכשירות.
אמיר ודמני: מבחינת מאמץ אנשי המילואים במאבק בנגיף הקורונה, משרתים כיום למעלה מ-3,000 אנשי מילואים.
אמיר ודמני: הם משרתים במגוון רחב של פעילויות ממלונות למחלימים ומבודדים, יחידת אלון ואלה שקוטעות את שרשראות ההדבקה, מתחמי בדיקות קורונה, סיוע לרשויות, חלוקת מארזי מזון ובדיקות בנתב"ג.
שמואל לטקו: הוועדה קיבלה מידע שזימנו את אנשי המילואים בתקופת הקורונה בצווי קריאה חריגה.
שמואל לטקו: אני מבין לגבי פברואר-מרץ אז היה לחץ לעשות את זה, אבל עכשיו אנחנו יודעים שהקורונה תהיה איתנו הרבה זמן, אז למה ממשיכים בקריאה חריגה?
אמיר ודמני: בחודשים האחרונים קיבלנו לא מעט משימות לא צפויות והיינו צריכים להגיב.
אמיר ודמני: ההערה נכונה מאוד ולכן בשנת 2021 אמ"ץ נערך לגרף מדויק ביחס לצרכים של הקורונה.
אמיר ודמני: בחודשים האחרונים למדנו את המשימות של הקורונה מיום ליום ולא ידענו להיערך לזה בצורה מתוכננת.
אמיר ודמני: ל-2021 אנחנו נערכים לזה בצורה מתוכננת כחלק מהלמידה שלנו.
עוזי דיין: אלה דברים שאנשי מילואים בכלל לא צריכים לעשות.
אמיר ודמני: אני לא מחליט מה אנשי מילואים עושים.
אמיר ודמני: אני נדרש למשימות ואנחנו מבצעים אותן על הצד הטוב ביותר.
אמיר ודמני: בשנים האחרונות אנחנו משקיעים מאוד בסוגיה של מערכות המידע לטובת משרתי המילואים וניהול המילואים.
אמיר ודמני: אנחנו מדברים על מספר כלים.
אמיר ודמני: אחד זה נושא המושלם ואתר המילואים.
אמיר ודמני: המושלם משמש כמוקד פניות ישיר לטובת טיפול מידי בפניות, גם ברמה של הפרט וגם ברמה של היחידה וגם מעקב ומתו מענה למשרתי מילואים בשאלות ותשובות.
אמיר ודמני: אתר המילואים, שהעלינו אותו במתכונת מהירה ונגישה, נותן מידע גם כללי וגם אישי.
אמיר ודמני: בנוסף על כך, על-פי החלטת סגן הרמטכ"ל, מרבעון א' 2021 אנחנו נעלה גם את אתר המפקדים.
אמיר ודמני: אתר המפקדים ישמש בשלב הראשון לניהול כוח אדם, בעיקר בסוגיות של רעיונות, חוות דעת, פניות, כשירות, שיבוץ.
אמיר ודמני: בשלב השני, ללמידה מרחוק, הכנות לניהול האימון והתע"מ והערכה ומשוב.
אמיר ודמני: באוקטובר, ממש לאחר חג הסוכות, הכנסנו מערכות מידע חדשות, מה שנקרא ERP מילואים, ומיכנו את כל תהליכי המילואים, דבר שמאפשר לבזר הרבה מאוד תהליכים, לקצר הרבה מאוד תהליכים ולבצע בקרה הרבה יותר טובה על תהליכים בעולם המילואים.
אמיר ודמני: לקראת סוף שנת 2021 בכוונתנו למכן את מערכות הקריאה ויום הגיוס ובאופן הזה להשלים שינוי משמעותי במערכות המידע שיש להן השלכות עמוקות על רמת הטיפול במשרתי המילואים.
אמיר ודמני: מבחינת הפעילויות המרכזיות בתחום המפקדים במילואים, כפי שצוין קודם, הרמטכ"ל ערך מספר מופעים משמעותיים מאוד, אחד מהם זה כנס מפקדים בראשות הרמטכ"ל.
אמיר ודמני: התבצע גם יום אבחון למערך המילואים שבמסגרתו סוכמו הגדרות בנושא הכשירות הנדרשת ומודל האימונים והכשירות הנגזרים מכך משנת 2021 ואילך.
אמיר ודמני: מעבר לזה, בוצע גם ערב הוקרה למפקדים והרמטכ"ל הנחה לפני מספר חודשים, כפי שאמרנו, הצוות הזה מסיים את עבודתו בימים אלה ומגבש את הווקטור המשאב ואת ההחלטות הסופיות.
אמיר ודמני: צוות בראשות סגן הרמטכ"ל לחיזור הכשירות והטיפול במשרתי המילואים.
אמיר ודמני: בנוסף גם בוצעו קורסי מג"דים ומ"פים, קורסי תומכי לחימה והרבה מאוד פעילות למעבר של הכשרות לדיגיטל שמן הסתם יש להן השלכות על הדרך בה אנחנו מעבירים היום מידע.
אמיר ודמני: לגבי נושאים נוספים שסיכמנו בחודשים האחרונים, כתוצאה מכמות המשרתים הגבוהה שהייתה בערב חג הפסח, הקדמנו את התגמולים בקצת יותר מחודש על מנת שיקבלו אותם לפני חג הפסח.
אמיר ודמני: הנגשנו את קובץ ההוראות להיות דיגיטלי על מנת שיהיה נגיש למשרתי המילואים באתר והרחבנו את הזכאות למועדון "בהצדעה" כדי לתת מענה למי שמבצע פעילות מבצעית בגזרות או הופעל לטיפול בקורונה.
אמיר ודמני: לאחרונה קיימנו האקתון בהשתתפות שלכ-300 משרתי מילואים שבאמצעות חוכמת ההמונים שלהם, חוכמת המשרתים, הכנסנו לעבודת המטה שמוביל סגן הרמטכ"ל מספר נושאים כדי לחזק את הטיפול במשרתי המילואים.
אמיר ודמני: אחד מהם עלה בוועדת הכלכלה בכנסת, זה מדרג לעסקים ומוסדות, בעיקר עסקים קטנים ובינוניים שמטפלים היטב במשרתי מילואים, וייתן להם את ההוקרה באמצעות מעין תו סגול לעסקים שמטפלים בצורה איכותית במשרתי מילואים.
אמיר ודמני: היו גם רעיונות נוספים כמו מנגנוני השמה לפי מקצוע אזרחי, השכלה ותחביבים, קהילת דרושים, תוכניות להנגשת מידע ועוד.
אמיר ודמני: הדברים האלה כבר משולבים בעבודה שסיכמנו.
אמיר ודמני: אנחנו נמצאים בתהליכים אחרונים של אישור בצה"ל ובמשרד הביטחון של תוכנית תר"ש מילואים בתנופה שמטרתה לחזק את מערך המילואים כדי שיהיה כשיר, מקצועי ומיומן ומחויב למימוש וביצוע משימותיו בכל המצבים.
אמיר ודמני: התוכנית בהובלת סגן הרמטכ"ל.
אמיר ודמני: נשענת על מספר יסודות שאני לא אפרט עכשיו.
שמואל לטקו: אתם מתכוונים לממש אותה מהשנה הבאה?
אמיר ודמני: מתכוונים לממש אותה בתחילת 2021.
שמואל לטקו: למרות שאתה לא יודע אם יש לה תקציב.
אמיר ודמני: אנחנו מכינים את כל הרכיבים, מסדרים את התוכנית על-פי סדר עדיפות מטכ"לי.
אמיר ודמני: בהתאם לנתח התקציבי שנוכל להעמיד לטובת התוכנית הזאת, אנחנו נפעיל אותה.
אמיר ודמני: אני רוצה להגיד שלטובת מודל הכשירות והאימונים, הרמטכ"ל כבר סיכם את המודל והוא יוצא לדרך.
אמיר ודמני: זה מודל שמתמקד בכשירות הפרט.
אמיר ודמני: יש בו הגדרות להיקף האימונים שיבצע לוחם ומפקד במשך השנה.
אמיר ודמני: יש בו הגדרות לשיפור משמעותי באיכות האימונים, שימוש במדמים וסביבות עבודה הרבה יותר איכותיות.
אמיר ודמני: אפשר לומר בוודאות שהיקף האימונים ומופעי הכשירות שיתבצעו בשנת 2021, בהינתן שלא יהיו בעיות לא צפויות, יהיה משמעותית יותר רחב וגדול מאשר בשנת העבודה 2020 ובכלל.
אבי דיכטר: איזה בור צפוי להיות באימונים בגין הקורונה?
אמיר ודמני: זו שאלה שקשה לי להשיב עליה כי זה פונקציה של תמונת המצב שתהיה באותו זמן.
אמיר ודמני: עשינו הרבה מאוד התאמות.
אבי דיכטר: בהנחת עבודה שלא יהיה שינוי דרמטי בחצי השנה הקרובה כמו חיסון וכיוצא בזה.
אמיר ודמני: אני פחות יודע לענות לשאלה הזאת.
אמיר ודמני: אני יודע להגיד לך מהי התוכנית.
אמיר ודמני: מהי המציאות שהיא תפגוש ואיך זה יתורגם בפועל למציאות, קשה לי להגיד עכשיו.
אמיר ודמני: אבל אני יכול להגיד שיש פה תוכנית הרבה יותר משמעותית שכבר סוכמה אחרי שמפקד זרוע היבשה ביצע עבודה רחבה, הרמטכ"ל כינס את כל הפורום הבכיר של הצבא והתוכנית הזו הוצגה שם וניתנה כהנחיה לשנה הקרובה.
מוטי אלמוז: חלק גדול מהירידה ב-2020, אם נגיד שזה המצב, מושפע ממה שקרה בכמות הסגרים.
מוטי אלמוז: אתה לא תגייס גדוד לאימון כשהמדינה בסגר.
מוטי אלמוז: כשהמדינה נפתחת – אתה בודק איך אתה יכול לעשות אימונים.
מוטי אלמוז: הרעיון הגדול הוא איך כן ולא איך לא.
עוזי דיין: איך זה בהשוואה לשנים עברו?
עוזי דיין: בסך הכול הירידה באימונים היא לא רק בגלל הקורונה.
עוזי דיין: הקורונה נוספה על הכול.
אמיר ודמני: הסברתי שההיקף יעלה משמעותית ביחס לשנה שעברה ללא קשר לקורונה.
אמיר ודמני: מבחינת נושא האנשים, סגן הרמטכ"ל מיקד את העבודה בארבעה כיווני פעולה.
אמיר ודמני: הכיוון הראשון זה הנושא של המעבר מסדיר למילואים.
אמיר ודמני: אנחנו מבצעים מספר שינויים במטרה לחזק את מערך המילואים.
אמיר ודמני: הראשון, כפי שאתם מכירים בעולם המילואים, בלחימה יש מודל של גדוד מזין חטיבה בעולם הלחימה.
אמיר ודמני: אנחנו מפעילים אותו החל מהשנה גם בעולם תומכי הלחימה.
אמיר ודמני: אנחנו מדברים על העברת מידע בין סדיר למילואים באמצעות אתר המפקדים במילואים ברבעון א' 2021.
אמיר ודמני: ימי ימ"ח שיהיו בגרף האימונים במעבר בין סדיר למילואים ותוכנית צה"לית שנקראת "הגדוד כאתרוג 2.0".
אמיר ודמני: זו תוכנית שכבר מיושמת במערך הסדיר.
אמיר ודמני: המטרה שלה היא לחזק את רמת הגדוד גם בציוד, באמצעים ובכוח אדם.
אמיר ודמני: על-פי הנחיית הרמטכ"ל וסגנו היא תעבור לעולם המילואים.
אמיר ודמני: הדבר השני הוא עולם המפקדים במילואים.
אמיר ודמני: למעשה, אנחנו מדברים על מספר תוכניות.
אמיר ודמני: תכנית אחת שכבר קיימת והיא תמשיך ותתחזק: מפקדים מפתחים מפקדים.
אמיר ודמני: זו תוכנים ייעודית בכל אוגדה שעוסקת בפיתוח המפקדים.
אמיר ודמני: הדבר השני זה הערכה ומשוב של מפקדים במילואים.
אמיר ודמני: מצאנו שהתהליכים אצלנו לא מספיק טובים ואנחנו משפרים אותם ממש בימים אלה.
אמיר ודמני: תהליכים של ליווי מג"דים לקראת כניסתם לתפקיד וסקר מפקדים ייעודי שמהווה את המסד לדרך הטיפול בתוכנית העבודה שלנו.
אמיר ודמני: הדברים כבר נמצאים בתהליך של עבודה מתקדם מאוד.
אמיר ודמני: בתוך זה גם סיכמנו סל כלים לניהול למפקדים, שיכלול מתחמי עבודה למפקדים, מה שנקרא We work, באזורים שונים בארץ.
אמיר ודמני: אנחנו כבר נכנסים למתחם הראשון באזור המרכז.
אמיר ודמני: סל ימ"מ תפעולי למג"ד.
אמיר ודמני: אתר המפקדים שדיברתי עליו קודם.
אמיר ודמני: שיפור המענה למג"דים בנושא רכב שכור.
אמיר ודמני: ארגז כלים חינוכי לבחירת המג"ד ושינויים ושדרוג של מודל תקציבי הרווחה ברמת הגדוד.
אמיר ודמני: כל הדברים האלה הם תוך העבודה שמוביל סגן הרמטכ"ל.
אמיר ודמני: בנוסף, אנחנו מדברים על חיזוק המוטיבציה, הלכידות, המשימתיות ותחושת הנחיצות.
אמיר ודמני: הבנו שיש לנו פער בעניין הזה ואנחנו רוצים לחזק את זה באמצעות מרכיבי לכידות, כלים לרמת הפלוגה, הגדוד ומעלה שיינתנו כמענה ליחידות שלא מופעלות באותה שנה ברמת הפלוגה, הגדוד, בדגש על גדודי החוד ורמת החטיבה.
אמיר ודמני: אלה כלים שיושבים בעבודה הזאת.
אמיר ודמני: גם בהצעות החקיקה שאנחנו אמורים להגיש לעדכון צווי המילואים בחציון א' 2021, אנחנו נוסיף את מטרת הלכידות לצד המטרות.
אמיר ודמני: לגבי חוק הארכת מועדים שנדון כבר בוועדת חוקה, חוק ומשפט לפני כשעתיים לדחיית גביית תשלומים לרשויות הציבוריות לחיילים שמופעלים בצו 8 או 9 , יש איזה מתאר שבשנה-שנתיים האחרונות היה יחסית משמעותי.
אמיר ודמני: הוצג בוועדה שהחוק הזה נמצא בשלבים מתקדמים.
אמיר ודמני: בתיאום עם שר הביטחון ועם השר לנושאים אזרחיים במשרד הביטחון, אנחנו מקדמים שורה של נושאים באמצעות משרד הביטחון מול משרדי הממשלה השונים.
אמיר ודמני: חלק מהם גם הוצג פה היום בוועדות.
אמיר ודמני: עיקרם הוא לתת מענה משמעותי יותר לאותם משרתי מילואים פעילים, כ-100 אלף משרתים שהם באמת נושאים בעיקר הנטל.
אמיר ודמני: הדבר האחרון הוא עבודה משמעותית מאוד בנושא הוקרה, תגמול ופיצוי שכרי והוגנות כלפי משרתי המילואים.
אמיר ודמני: אנחנו מובילים שורה של נושאים.